Kan ek my eie testament opstel? - Jy en die RegJy en die Reg
Tuis › Artikels › Kan ek my eie testament opstel?
Deur Sanette Viljoen – SV Regskonsultant
Daar is geen wetlike verpligting dat jou testament deur 'n professionele persoon opgestel moet word nie. Enige persoon mag sy of haar eie testament opstel. Dit is egter raadsaam op eerder die kundigheid van 'n professionele persoon in te win vir die opstel van 'n testament. Dit is 'n belangrike regsdokument en 'n swak testament kan verreikende gevolge hê.
'n Testament is die dokument wat presies uitspel hoe jy jou swaar verdiende bates wil laat vererf. Die bewoording moet ook baie duidelik wees om sodoende die ware bedoeling van die erflater uit te spel. Die persoon wat dus die testament opstel, moet verkieslik 'n bekwame persoon wees met 'n regsagtergrond, om seker te maak dat daar nie enige weersprekings of onduidelikhede is nie.
'n Geldige testament moet aan sekere wetlike vereistes voldoen. Elke testament het standaard klousules wat ingesluit moet word, byvoorbeeld die beskerming teen insolvensie van 'n erfgenaam, die moontlikheid dat 'n erfgenaam gaan skei, uitsluiting van gemeenskaplike goedere, die skepping van 'n testamentêre trust vir minderjarige kinders ens.
Dit is veral belangrik om te weet dat indien jy minderjarige kinders het en jou testament skep nie vir hierdie kinders 'n testamentêre trust vir hul erfporsie nie, gaan daardie erfporsie inbetaal word in die Voogdyfonds van die Staat. Dit skep enorme probleme en frustrasies vir die voog van jou kinders om enigsins geld vir hulle te bekom.
Jou testament kan ook 'n trust stig vir insolvente of gestremde erfgename, met trustees wat hul erfporsie namens hulle sal bestuur.
Indien jy 'n deskundige persoon kry om jou testament op te stel, sal daardie persoon seker maak die korrekte trust word in jou testament vir jou erfgename gestig. Die deskundige sal ook seker maak dat daar aan die formaliteitsvereistes van die Wet voldoen word. Indien 'n testament nie voldoen aan die wetlike vereistes nie, kan dit glad nie gebruik word nie, of daar gaan hofsake wees wat, ten duurste, vertraging tot gevolg gaan hê.